Chì, se no ghe stemmo apreuvo, finisce che no â finimmo ciù, e restemmo in derê. Do resto, me son addæto che quande ò parlou do Festival de Lengue Minoritäie – urtima sciortia do blòg – n’aivo fæto mençion da primma sciortia pubrica, in scô nòstro giornale, de mæ attivitæ de zeneixista. A stöia a l’è un pittin còmica, e vâ a peña contâla.
No m’arregòrdo comme, ma quande aiva sacciuo che saiæ andæto à Minde m’ea informou se quarchidun, quarche òrgano de informaçion da nòstra region, o l’ea interessou a-a stöia. In sciâ fin ea vegnuo in contatto co-o Claudio Cabona, co-o quæ into tempo aviemo conlaborou in atre occaxoin, ma à l’epoca (otobre 2013) no se conosceivimo. M’arregòrdo che o m’à ciammou che mi ea in Circonvallamonte, un poidisnâ. O m’à domandou de tutto, e mi ò çercou de spiegâme a-o megio de mæ poscibilitæ, ma no l’ea façile ni pe l’un ni pe l’atro. I giorni apreuvo, za in Portogallo, aspëtava a sciortia de l’articolo, domandando a-i amixi de Zena de cattâ o giornale. M’aivan “promisso” tutta unna pagina…pöi meza pagina…dapeu un articolo… m’aivan domandou unna föto, e mi m’ea invexendou perché in Portogallo no ghe n’aiva apreuvo, e defæti son finio pe dâghene unna tremenda. Ma ciù che tutto dexiava che no sciortisse inte l’articolo, ò into titolo, a poula “dialetto”. Coscì o grande giorno, à un bello momento, o l’arriva:
E tutti i amixi à piggiâme pe-o c…, ciù che atro pe-a föto, donde paggio un tipo languido, lì coscì arrembou à unna miagia co-o chitarrin in man. E mi, va ben, amen. Tanto quello autunno gh’aviæ avuo atre occaxoin de vedde i reciòcchi de mæ attivitæ in sciâ stampa. Unna de primme, de lì a no guæi, quande aivimo presentou o laboratöio de zeneise – do quaæ parliò inta pròscima sciortia. Lì ascì ea tutto contento, e seguo che sta vòtta no se saiæ parlou de “dialetto”, che diascoa, o zeneise o l’è unna lengua, eccetera, e de fæti:
E insomma, comme dî, ciancianin semmo cresciui tutti, e oua se peu dî – ma za da un pö de tempo in sà – e cöse van ben ben megio…
Lescico
Addæto (me son): mi sono accorto
Apreuvo: dietro
Arregòrdo: ricordo
Arrembou: appoggiato
Ascì: anche
Cattâ: comprare
Derê: dietro
Dexiava: desideravo
Diascoa: diamine
Guæi: molto
Poidisnâ: pomeriggio
Reciòcchi: rimbombi, echi
Sà: qua
Sacciuo: saputo
Sciortia: uscita
lij_Latn lij_Latn lij_Latn lij_Latn lij_Latn lij_Latn lij_Latn ita_Latn ita_Latn lij_Latn ita_Latn kmr_Latn vec_Latn est_Latn lij_Latn glg_Latn ibo_Latn vec_Latn ita_Latn ita_Latn